
Par projekta “Koka kutera nojumes izbūve Carnikavas novadpētniecības centra teritorijā” pieteikumu

Biedrība “Jūras Zeme” 2026. gada 12. jūlijā uzsāka projektu iesniegumu pieņemšanas 4. kārtu Eiropas Jūrlietu, zvejniecības un akvakultūras fonda (turpmāk – EJZAF) pasākumā “Sabiedrības virzītas vietējās attīstības stratēģiju īstenošana” (U31421). 
Projektu iesniegšanas termiņš Lauku atbalsta dienesta (turpmāk – LAD) Elektroniskās pieteikšanās sistēmā ir līdz 2026. gada 10. augustam. Rīcībā EJZAF M3.2. “Iniciatīvu, kas veicina zvejas, vai kultūras mantojuma izmantošanas veicināšanu piekrastes ciemos” (turpmāk – EJZAF M3.2.) pieejamais finansējums ir 20 000 euro.
Rīcībā EJZAF M3.2. attiecināmās izmaksas:
1) jaunu pamatlīdzekļu un programmu nodrošinājuma iegāde un uzstādīšana, kā arī muzeja eksponātu atjaunošana;
2) jauna būvniecība, pārbūve (arī kuģu un laivu pārbūve), ierīkošana, novietošana, atjaunošana;
3) jaunu būvmateriālu iegāde;
4) digitālo risinājumu un digitālo pakalpojumu izveide;
5) ar preces vai pakalpojuma publicitāti saistīti izdevumi;
6) atjaunojamās vai atjaunīgās elektroenerģijas ražošanai atbalsta saņēmēja pašpatēriņam paredzētās tehnikas, iekārtu un aprīkojuma izmaksas;
7) projekta iesnieguma sagatavošanas attiecināmās izmaksas;
8) izmaksas darbinieka apmācībai vai darba braucienam vai komandējumam.
Pašvaldības Projektu uzraudzības komisija š.g. 14. jūlijā atbalstīja projekta “Koka kutera nojumes izbūve Carnikavas novadpētniecības centra teritorijā” (turpmāk – Projekts) īstenošanu Carnikavas ciemā, Carnikavas pagastā, Ādažu novadā.
CNC ir kultūrvēsturiska vieta Gaujas krastā (atklāta 2012. gadā), kas kalpo kā galvenais Carnikavas un tās apkārtnes vēstures, amatniecības un zvejniecības tradīciju sargs. Pati centra ēka ir simbolisks stāsts — tā ir 1851. gadā celtās zvejnieka un pārcēlāja mājas “Cēlāji” precīza kopija. Oriģinālā ēka savulaik atradās stratēģiskā vietā pie Gaujas grīvas (Rīgas–Pērnavas ceļā) un tika atzīta par tik izcilu Vidzemes zvejnieku arhitektūras paraugu, ka pagājušā gadsimta 60. gados to pārveda uz Latvijas Etnogrāfisko brīvdabas muzeju.
CNC ir liela nozīme zvejas un jūras kultūras mantojuma saglabāšanā un tā darbība izpaužas vairākos būtiskos virzienos:
1) nemateriālā kultūras mantojuma un nēģu zvejas tradīciju sargāšana. Carnikavas identitāte vairāk nekā piecus gadsimtus ir cieši saistīta ar zvejniecību. CNC pastāvīgā ekspozīcija detalizēti atspoguļo vietējās zvejas tradīcijas, īpaši - nēģu ķeršanas un apstrādes aroda vēsturi, kalpojot kā tilts starp vēsturiskajām liecībām un mūsdienu praktizējošajiem piekrastes zvejniekiem. Unikālais nēģu zvejas amats un prasmes ir iekļauti Latvijas Nemateriālā kultūras mantojuma sarakstā;
2) izglītojošā funkcija un sabiedrības iesaiste. CNC ne tikai pasīvi glabā eksponātus, bet aktīvi izmanto šo mantojumu, piedāvājot muzejpedagoģiskās programmas (skolēniem un bērniem), kā arī bezmaksas ekskursijas un stāstus apmeklētājiem;
3) starptautiskās un vietējās tīklošanās. CNC aktīvi iesaistās projektos, kas aktualizē piekrastes zvejniecības izaicinājumus Eiropas mērogā;
4) kultūras un tūrisma infrastruktūras centrs. CNC apkārtne ir labiekārtota tā, lai sasaistītu vēsturi ar dabu — blakus centram ir izveidota laivu piestātne pie Gaujas, ugunskura vietas un pieeja Gaujas promenādei. Tas veicina kultūrtūrismu, ļaujot apmeklētājiem fiziski atrasties vidē, kurā gadsimtiem ilgi zvejnieki ir devušies upē un jūrā.
CNC teritorijā atrodas unikāls kultūrvēsturiskā mantojuma objekts – vēsturiskais koka kuteris, kas apliecina Rīgas līča piekrastes tradicionālo zvejniecības amatu un kopienas identitāti. Šobrīd kuteris atrodas atklātā vidē, pakļauts mainīgu atmosfēras nokrišņu, UV starojuma un mitruma ietekmei, kas izraisa koksnes degradāciju un strauju objekta sabrukšanu. Ilgtspējīga risinājuma trūkums apdraud vietējās zvejniecības vēstures liecību saglabāšanu nākamajām paaudzēm.
Lai nodrošinātu vēsturiskā koka kutera ilgtermiņa saglabāšanu, projekta ietvaros plānots izbūvēt atvērtā tipa koka nojumi, kas pasargās eksponātu no nelabvēlīgu laikapstākļu ietekmes, vienlaikus saglabājot tā publisku pieejamību apmeklētājiem. Nojume nodrošinās kultūrvēsturiskā objekta saglabāšanu nākamajām paaudzēm un papildinās Carnikavas Novadpētniecības centra āra ekspozīciju, veicinot zvejniecības un piekrastes kultūras mantojuma popularizēšanu. Projekts atbilst Programmas zivsaimniecības attīstībai 2021.–2027. gadam noteiktajiem mērķiem zilās ekonomikas un piekrastes kultūras mantojuma saglabāšanas jomā.
Projekta īstenošanas termiņš ir 1 gads pēc LAD lēmuma pieņemšanas.
Projekta kopējās plānotās attiecināmās izmaksas ir 20 000 euro, tajā skaitā EJZAF finansējums 18 000 euro un pašvaldības līdzfinansējums 2 000 euro. Projekta apstiprināšanas gadījumā projekta īstenošanai plānots saņemt avansa maksājumu 30 % apmērā no EJZAF finansējuma (5 400 euro) un nodrošināt projekta priekšfinansējumu 14 600 euro apmērā, kas jāparedz Centrālās pārvaldes Attīstības un projektu nodaļas 2026. un 2027. gada budžeta tāmēs. 
Projekts atbilst Ādažu novada ilgtspējīgas attīstības stratēģijai līdz 2037. gadam – saskan ar novada vīziju saglabāt nemateriālo kultūrvēsturisko mantojumu, īpaši zvejniecības tradīcijas. Stratēģija nosaka, ka kultūrvēsturiskā mantojuma saglabāšana ir pamats iedzīvotāju identitātei un piederības sajūtai.
Projekts atbilst Ādažu novada Attīstības programmas (2021-2027.) vidējā termiņa prioritātēm:
1) “VTP4: Aizsargāta un sakopta dabas vide brīvā laika pavadīšanas iespējām dabā” rīcības virziena “RV4.3: Ādažu novada kā tūrisma vides tēla popularizēšana” uzdevumiem “U4.3.1: Stiprināt Ādažu novada tēlu un atpazīstamību”, “U4.3.2: Attīstīt tūrismu Ādažu novadā” un “U4.3.3: Izstrādāt un popularizēt jaunus tūrisma produktus” (pasākums “Ā4.3.3.4. Tūrisma attīstībai nepieciešamā aprīkojuma izvietošana Carnikavas novadpētniecības centra teritorijā”);
2) “VTP5: Resursu efektīva izmantošana un attīstība” rīcības virziena “RV5.1: Pašvaldības nekustamo īpašumu attīstība, pašvaldības teritorijas labiekārtošana”  uzdevumam “U5.1.1: Sekmēt novada publiskās ārtelpas attīstību.” un uzdevumam “U5.1.3: Noteikt, kā efektīvāk izmantot pašvaldības ēkas un to apkārtējās teritorijas (atjaunot, pielāgot tās pašvaldības funkciju īstenošanai, nojaukt, pārdot u.tml.)” (pasākums “C5.1.3.11. Carnikavas Novadpētniecības centra teritorijas labiekārtošana”);
3) [bookmark: _Hlk149124273]“VTP7: Uzņēmējdarbības  vajadzībām pielāgota novada teritorija” rīcības virziena “RV7.1: Prioritāro industriālo, komerciālo un lauksaimniecības teritoriju noteikšana, pašvaldības līdzdarbība šo teritoriju attīstībā, daudzpusīgas uzņēmējdarbības attīstība” uzdevumam “U7.1.4: Veidot novadu kā mazo uzņēmumu darbībai un attīstībai draudzīgu vidi, tajā skaitā veicināt koprades telpu (projektu) radīšanu” (pasākums “C7.1.4.2. Zvejnieku aroda popularizēšana”);
4) “VTP11: Ādažu novada kultūrvides attīstība” rīcības virziena “RV11.3: FKultūrvēsturisku objektu pētniecība, attīstība  un integrēšana  tūrisma objektos” uzdevumiem “U11.3.3: Prezentēt iegūtos rezultātu, veidojot ekspozīcijas un tematiskās izstādes muzejiskajās iestādēs, vadot ekskursijas un organizējot pasākumus, kā arī veidojot dažāda rakstura publikācijas” (pasākums “C11.3.3.1. Iegūto rezultātu prezentēšana, veidojot ekspozīcijas un tematiskās izstādes muzejiskajās iestādēs, vadot ekskursijas un organizējot pasākumus, kā arī veidojot dažāda rakstura publikācijas”) un “U11.3.6: Atbalstīt kultūrvēsturisku vērtību saglabāšanu, veidot mūsdienīgu tūrisma piedāvājumu, balstoties uz senām tradīcijām” (pasākumi “C11.3.6.1. Kultūrvēsturisko vērtību saglabāšana” un “C11.3.6.2. Zvejniecības  piekrastes mantojuma popularizēšana un nodošana tālāk, izveidojot mūsdienīgu tūrisma piedāvājumu, balstoties uz senām tradīcijām”);
5) “VTP16: Efektīva pašvaldības iestāžu un uzņēmumu darba organizācija” rīcības virziena “RV16.1: Pašvaldības darbības uzlabošana” uzdevumam “U16.1.1: Uzlabot pašvaldības iestāžu, struktūrvienību un uzņēmumu pakalpojumu kvalitāti”.
Pamatojoties uz Pašvaldību likuma 4. panta pirmās daļas 2. un 5. punktu, kā arī ņemot vērā Projektu uzraudzības komisijas 14.07.2026. atzinumu un domes Finanšu komitejas 15.07.2026. atzinumu, Ādažu novada dome
NOLEMJ:
1. [bookmark: _Hlk162989100]Atbalstīt projekta “Koka kutera nojumes izbūve Carnikavas novadpētniecības centra teritorijā” pieteikuma iesniegšanu biedrības “Jūras zeme” rīcībā EJZAF M3.2. “Iniciatīvu, kas veicina zvejas, vai kultūras mantojuma izmantošanas veicināšanu piekrastes ciemos” ar kopējo plānoto finansējumu 20 000 euro, tajā skaitā Eiropas Jūrlietu, zvejniecības un akvakultūras fonda finansējums 18 000 euro un pašvaldības līdzfinansējums 2000 euro.
2. Centrālās pārvaldes Attīstības un projektu nodaļai sagatavot un līdz 2026. gada 10. augustam iesniegt Lauku atbalsta dienesta Elektroniskās pieteikšanās sistēmā projekta “Koka kutera nojumes izbūve Carnikavas novadpētniecības centra teritorijā” pieteikumu.
3. Projekta apstiprināšanas gadījumā tā īstenošanai nepieciešamo pašvaldības finansējumu 2000 euro un Projekta priekšfinansēšanai nepieciešamos līdzekļus 14 600 euro iekļaut Attīstības un projektu nodaļas 2027. gada budžeta projekta tāmē. 
4. Precizēt informāciju par Ādažu novada Attīstības programmas (2021.-2027.) Rīcības plāna uzdevuma “U4.3.3: Izstrādāt un popularizēt jaunus tūrisma produktus” pasākumu “Ā4.3.3.4. Tūrisma attīstībai nepieciešamā aprīkojuma izvietošana Carnikavas novadpētniecības centra teritorijā”, izsakot pasākuma nosaukumu šādā redakcijā: “Ā4.3.3.4. Projekta “Koka kutera nojumes izbūve Carnikavas novadpētniecības centra teritorijā” īstenošana”, norādot, ka pasākumu īsteno Carnikavas novadpētniecības centrs un Attīstības un projektu nodaļa, pasākuma īstenošanas laiks: 2026.-2027.gads, pasākuma finansējums: ES fondu finansējums un pašvaldības finansējums, iznākuma rādītājs: izbūvēta nojume vēsturiskā koka zvejas kutera eksponēšanai un saglabāšanai Carnikavas Novadpētniecības centra teritorijā; īstenots LEADER projekts "Koka kutera nojumes izbūve Carnikavas novadpētniecības centra teritorijā".
5. Pilnvarot pašvaldības domes priekšsēdētāju parakstīt ar projekta sagatavošanu un īstenošanu saistītos dokumentus.
6. Projekta apstiprināšanas gadījumā uzdot Carnikavas novadpētniecības centram organizēt projekta īstenošanu.
7. Pašvaldības izpilddirektora vietniecei veikt lēmuma izpildes kontroli.



Pašvaldības domes priekšsēdētāja vietnieks					Ģ. Dubkēvičs
attīstības jautājumos				 

